RADNICI I RADNIČKA PRAVA 


Ova brošura nastala je kao rezultat suradnje 
radnika i studenata. 


2 Radnici i radnička prava 


“Socijalno partnerstvo“ i “socijalni dijalog“ 
Pojmovi “socijalno partnerstvo” i “socijalni dijalog“, koji se neprestano zazivaju, 
imaju bitnu ulogu u stvaranju prividne slike suvremenog društva. Njima se radnike, 
unatoč stvarnosti koja je očito drugačija, pokušava uvjeriti u to da su radnici tobože 
ravnopravni partneri s poslodavcima, da oni rade zajedno u svrhu obostrane koristi 
te da su u gotovo pa prijateljskom odnosu. “Dijalog” se pak predstavlja kao razuman 
način komunikacije radnika i vlasnika/uprave te sredstvo kojim se sve treba rješavati. 

“Socijalni dijalog” se stoga stavlja u oštru suprotnost s “pretjeranim” i “nepotrebnim” 
postupcima kao što su štrajkovi, prosvjedi i drugi tipovi izravne radničke pobune u 
borbi za svoja prava. Ono što se pod “dijalogom” zapravo podrazumijeva su besko- 
načni razgovori i pregovori radničkih predstavnika s upravom/vlasnicima, koji često 
služe samo tome da sve ostane više-manje kako je i bilo. 


No stvarnost je drugačija, bez obzira na to u što nas pokušavali uvjeriti poslodav- 
ci, vlast i mediji. Radnici i poslodavci jednostavno nemaju iste interese. Poslodavcu 
je u interesu da radnik ima što manju plaću, da radi na određeno (i samim time ima 
puno manja prava), da mu ne plaća prekovremeno i razne doprinose itd. Poslodavci i 
tajkuni uvijek idu za tim da radnika što više stisnu i da iz njega izvuku što više profita, 
bilo to zakonito ili nezakonito. Pritom nije bitno kakvi su pojedini vlasnici/poslodavci/ 
tajkuni kao osobe - jesu li oni dobri ili loši, pristojni ili bahati, pohlepni ili ne. Bez 
obzira na to kakvi su oni kao osobe, da bi se bavili poslom kojim se bave, oni moraju 
težiti stvaranju profita. A do profita kojemu teže poslodavci mogu doći samo nauštrb 
radnika. Bez razlike između onoga što radnicima plaćaju za njihov rad i onoga što na 
tržištu dobiju za robu koju ti isti radnici proizvode, za poslodavce nema profita. Profit 
je upravo ta razlika. On je osnovni motiv ulaganja svakog poslodavca, neovisno o 
tome jeli riječ o proizvodnji čelika, automobila ili uredskog pribora. Težiti povećanju 
profita za poslodavca znači povećati razliku između tržišne cijene robe koju prodaje 
i onoga što radnicima za njihov rad plaća. Sirovine i strojevi koje poslodavac “osi- 
gurava“ za proizvodnju ne mogu biti izvor profita jer ih poslodavac u pravilu i sam 
mora kupiti po tržišnoj cijeni da bi uopće mogao pokrenuti proizvodnju. U gotovom 
proizvodu koji se prodaje, vrijednost početnih sirovina se ne mijenja. Ono što čini 
razliku između vrijednosti neobrađene sirovine i gotovog proizvoda je vrijednost 
uloženog rada radnika. Da ga poslodavac plaća po njegovoj punoj vrijednosti, ostala 
bi mu samo točna vrijednost sirovina koje je i platio. Profita dakle ne bi bilo, pa time 
ni motivacije za proizvodnju. Poslodavci ne profitiraju od tuđeg rada zato što su zli 
po prirodi, nego zato što je sustav takav: ako oni to neće činiti, zamijenit će ih drugi 
koji hoće. Oni koji u tome odbijaju sudjelovati na kraju će pod pritiskom konkurencije 
propasti. Stoga je bitno shvatiti da svaki poslodavac kada dospije u dilemu između 
dobrobiti radnika i potrage za profitom mora raditi protiv interesa svojih radnika. 
Činit će to koliko god je moguće, a to znači - koliko god mu to sami radnici dopuste. 
Kada to neki poslodavac ne bi radio, ne bi bio to što jesti ne bi se mogao baviti time 

čime se bavi. Radnik koji to ne shvaća, ne može se uspješno boriti za svoje interese 
i za svoja prava. 


Radnici, s druge strane, imaju potpuno suprotne interese - dobru plaću, sigu- 
ran posao, sigurno preživljavanje za sebe i za svoju obitelj, dobre uvjete na poslu, 
radna i socijalna prava itd. Koliko god se ta suštinska suprotnost i suprotstavljenost 
interesa radnika i poslodavaca pokušavala prikriti zavaravajućim pojmovima kao što 
su “socijalno partnerstvo“, ona je ipak tu. Vlasnici imaju samo jedan interes - profit. 
Priče o socijalnoj osjetljivosti poslodavaca i brizi za radnike služe tome da se taj 
interes prikrije. Priča o dobronamjernosti poslodavca za cilj ima obuzdati radnike i 
spriječiti ih u organiziranoj borbi za svoje interese. Svaki poslodavac zna da borba 
radnika za svoje interese direktno ugrožava njegove interese. Čak i ako se radnici u 
trenucima dobrog poslovanja mogu izboriti za neke ustupke i povlastice, sve će se to 
okrenuti na prvi znak krize i lošijeg poslovanja (a krize, recesije i zastoji u proizvodnji 
su neizbježni i neprestano se i iznova događaju). U trenucima krize poslodavci (i 
državna vlast koja ih podržava) brinu se za sebe, a ne za radnike. Težinu i teret svake 
krize poslodavci će uvijek pokušati prebaciti na radnike. A to hoće reći — na one koji 
su za krizu najmanje odgovorni, ali su po svom materijalnom položaju i društvenoj 
i nadaju se dobronamjernosti poslodavaca i državnih vlasti. Tko se za svoja prava ne 
bori, neće ih ni imati. Da bi se za svoja prava mogli uspješno boriti, radnici moraju 
biti spremni i sposobni realno sagledati svoj položaj u društvu koje podržava njihovu 
podređenost interesima poslodavaca i stvara uvjete za njihovo izrabljivanje. Važan 
preduvjet za sagledavanje vlastite situacije je biti svjestan smisla fraza poput “soci- 
jalnog partnerstva“, što se njima želi postoći, i čijim interesima služe. A to nikako nisu 
interesi radne većine. 


Sindikati 

Sindikati su tradicionalni zastupnici radničkih prava, organizacije koja okupljaju 
radnike, pregovaraju u njihovo ime, organiziraju prosvjede itd. Po zakonu svi radnici 
imaju pravo stupiti u sindikat ili osnovati ga, no svima je poznato da u mnogim 
poduzećima to radnicima, premda je tako nešto protuzakonito, nije dopušteno. Svim 
njihovim slabostima unatoč, sindikate, sindikalno organiziranje i sindikalne akcije ne 
treba unaprijed odbacivati. Posve je jasno da su mnogi sindikalisti korumpirani, da su 
zadovoljni svojim položajima i svojim povlaštenim plaćama i da zapravo nisu spre- 
mni na veće promjene u korist radnika. Otvorena i dosljedna borba za promjene za 
mnoge bi sindikaliste značila riskirati stečene privilegije koje idu uz njihove funkcije. 
Međutim, nije problem samo u kukavičluku ili korumpiranosti. Mnogi sindikalci, čini 
se, zapravo ne razumiju koji su pravi radnički interesi. To se, primjerice, jasno vidi kada 
sindikati iznose iste prijedloge za poboljšanje gospodarstva koje ističe i Hrvatska 
udruga poslodavaca. Posve je sigurno da nešto nije u redu kada se sindikalisti, kao 
predstavnici radnika, zalažu za iste one stvari za koje se zalažu i poslodavci, čiji su 

interesi posve suprotni radničkim interesima. Poslodavci koji traže “fleksibilnije“ 
zakonodavstvo o radu, zapravo traže način da smanje pravnu zaštitu radnika i tako 
ih - pod prijetnjom lakog otkaza - prisile na podvrgavanje zaoštrenom izrabljivanju, 
koje može ići od neplaćenog prekovremenog rada do ukidanja godišnjeg odmora 
itd. Isto tako, kada traže porezno rasterećenje i smanjenje doprinosa poput mirovin- 
skog i zdravstvenog za radnike koje upošljavaju, poslodavci gledaju svoj kratkoročni 
financijski interes. Time međutim direktno štete državnom proračunu, iz kojega se 
financira cijeli nizneophodnih socijalnih usluga koje su stečene kroz duga razdoblja 
socijalnih borbi. Ako popusti pritisku, država dospijeva u položaj da“odjednom“više 
nema novaca za kvalitetno zdravstveno osiguranje ili obrazovanje za sve. Od ukidanja 
tih oblika socijalne zaštite bez kojih je opće blagostanje nezamislivo, najviše pate 
radnici, a ne bogate manjine u čiju korist se porezna rasterećenja uvode. Sindikati 
koji misle da se za svoje članove bore tako da podupiru takve zahtjeve poslodavaca, 
rade protiv interesa radnika - bili oni toga svjesni ili ne. 


Kao što smo rekli, razlozi za takvu ulogu sindikata ne svode se nužno na korumpi- 
ranost. Razlog može biti i taj da su sindikalne vođe povjerovale u priče o“socijalnom 
dijalogu/partnerstvu'", koje nam se svima preko medija neprestano nameću. Pristanak 
na tumačenje odnosa radnika i poslodavaca kao ravnopravnih “socijalnih partnera“ 
skriva stvarne društvene odnose i sprječava radnike da se za svoje interese bore. 
Kada sindikati ne izvršavaju ulogu zastupnika interesa radnika, nužno je da se sami 
radnici pokrenu - bilo s ciljem utjecaja na sindikalna vodstva, bilo mimo sindikata kao 
oblika organizacije. U protivnome — u slučaju da radnički pristisak izostane - olakšava 
se poslodavcima da ulaze u za njih povoljne aranžmane s političkim strukturama. 
Poslodavci imaju financijsku moć podupirati političke kandidate od kojih onda oče- 
kuju zakonodavne ustupke. Bez pritiska odozdo, od strane radnika, političkim elitama 
se olakšava pristanak na takve, za njih itekako primamljive, prešutne dogovore. Slično 
je i sa sindikalnim čelnicima. Što su radnici pasivniji, to je veća vjerojatnost da će se 
donositi odluke na njihovu štetu. 


Još jedna važna negativna značajka sindikata je njihova stroga hijerarhija. Ljudi 
na visokim položajima u njima često su u prilici o važnim pitanjima praktički sami od- 
lučivati, bez utjecaja šireg članstva. Nedostatak demokratske kontrole većine članova 
nad čelništvom sindikata olakšava moguću korupciju. A pored toga omogućava i da 
dođe do situacije da sindikati sprječavaju radničke akcije i borbu za njihova prava, 
umjesto da ih predvode. Ako vođe sindikata odluče da akcija ili prosvjeda neće biti, 
njih u pravilu neće biti. Osim u doista iznimnim situacijama kada radnicima voda 
dođe do grla. 


Ipak, u organiziciji konkretnih radničkih akcija, ne treba unaprijed odbacivati 
sindikate i njihovu moguću pomoć. Sindikate treba iskoristiti koliko god se može 
(primjerice za materijalne troškove, za pomoć u konkretnoj organizaciji prosvjeda, za 
dobivanje kontakata, za prostore za sastanke, tiskanje letaka i plakata itd.). Međutim, 
pritom uvijek treba voditi računa o tome da sindikalne strukture ne počnu ometati ili 

sabotirati planirane radničke akcije. Treba spriječiti sindikalne vođe da nameću svoje 
pomirljive i umirujuće ideje radnicima i da sami donose odluke u ime svih. Ključno je 
da o svim akcijama, potezima i zahtjevima radnika odlučuju upravo sami radnici, a ne 
pojedini sindikalni birokrati. Prilikom organiziranja pojedinih radničkih akcija, dakle, 
ne treba unaprijed odbijati eventualnu pomoć koja se od sindikata može dobiti, ali se 
treba čuvati toga da se sva inicijativa prepusti sindikatima u uvjerenju da će oni učiniti 
za njih sve što se može učiniti. U najvećem su broju slučajeva dometi sindikalnih 
akcija nažalost prilično skromni. Snaga mase radnika koja se pokrene neusporedivo je 
veća od snage nekoliko sindikalnih birokrata koji će pokušati pregovarati supravom/ 
vlasnicima ili državom. 


“Lijenost” radnika 


Svi smo svjedoci toga da se kroz medije (koji su u vlasništvu privatnog kapitala ili 
državne vlasti koja je sklona privatnom kapitalu) neprestano plasiraju tvrdnje da su 
radnici lijeni, da premalo rade, da su neproduktivni, da su stalno na bolovanju, da ima- 
ju i dobre plaće koliko rade, da i predobro žive itd. Pritom se vrlo malo govori o tome 
koliko je ljudi nezaposleno, koliko ljudi radi za minimalac i jedva preživljava, koliko 
ljudi radi na određeno i može u svakom trenu dobiti otkaz, koliko ljudi radi u praktički 
ropskim uvjetima, koliko ljudi radi prekovremeno i vikendima bez nadoplate, koliko 
ljudi radi čak i bez plaće ili je prisiljeno čekati na isplatu mjesecima. Nije sporno da 
postoje i ne toliko marljivi radnici ili da katkad ljudi odu na bolovanje iako zapravo 
nisu bolesni (premda se postavlja pitanje zašto bi se npr. radnici koje poslodavci 
iskorištavaju i ne plaćaju im prekovremene uopće trsili biti marljivi). No to su u velikoj 
mjeri iznimni i nebitni slučajevi koji nemaju nikakve veze s problemima gospodarstva 
u cjelini niti se uopće mogu izbliza mjeriti s primjerima posve očitih kršenja radničkih 
prava koje smo već naveli, a koji se u javnosti vrlo rijetko spominje. Vlast i kapital 
se koriste medijskim kampanjama i iskrivljenim statistikama o radničkoj “lijenosti“ 
da bi ih uvjerili da su si sami krivi za svoju situaciju i da bi ih pripremili na dodatna 
kresanja radničkih prava i plaća. Iza medijskih napisa o “lijenosti“ radnika stoje vrlo 
konkretni materijalni interesi koje treba prozreti. Takvi natpisi su dio ideološkog i 
psihološkog rata koji treba ubiti borbenost izrabljivanih i iskorištavanih. U slučaju da 
se radnici ipak pokrenu, ovakve kampanje trebaju osigurati to da im javnost ne bude 
naklonjena. To je opasnost koje treba biti svjestan, ali to nije razlog da se zbog nje 
unaprijed odustane. Katkad je dovoljno znati kako i zašto će druga strana reagirati da 
bi se oduzeo veći dio snage takvim kampanjama ocrnjivanja. Važno ih je i u istupima 
koji prate radničke akcije prokazati kao ono što jesu: propagandne kampanje u korist 
kapitalističke manjine. 

Direktna akcija i radnička samoorganizacija 


Prva stvar koje radnici trebaju biti svjesni ako se odluče boriti za svoja prava, 
jest to da su njihovi interesi suprotni interesima vlasnika/poslodavaca. Nažalost, i 
državne vlasti su u pravilu sklone zamijeniti javni interes interesima kapitala. Već 
zbog toga borba za prava često znači i borbu s različitim državnim organima. Druga 
stvar koja se ne smije zaboraviti je da se radnici imaju pravo sami organizirati. Nitko 
radnicima ne može oduzeti pravo na štrajk, pravo na prosvjed, pravo na obustavu 
i blokadu proizvodnje. A to uključuje i pravo na preuzimanje tvornica, pravo na 
blokadu i prosvjed unutar državnih institucija i pravo da se brane i reagiraju ako 
ih netko pokuša spriječiti u borbi za svoja prava. Jer država i društvo nisu država 
i društvo tajkuna i političara, nego država i društvo svih nas — i radnika i seljaka i 
umirovljenika i nezaposlenih itd. Radnici se stoga imaju pravo boriti za svoja prava, 
za prava svoje djece i, u konačnici, za prava cijeloga društva - jer oni to društvo 
zapravo i jesu. Interesi šačice političara i tajkuna se ne smiju izjednačavati s interesima 
čitavoga društva. Treba također znati da radnici svoje interese neće izboriti tako što 
će njihovi predstavnici“uvjeriti“upravu/vlasnike/tajkune u “pravu stvar“. Nema“prave 
stvari“ koja bi bila takva i za radnike i za poslodavce, s obzirom na to da oni imaju 
suprotstavljene interese. Stoga se ciljevi radnika neće postići “argumentiranjem"i 
“objašnjavanjem"na pregovorima i sastancima koji često služe za umrtvljavanje rad- 
ničke borbe. Rezultati će se postići samo tako da se radničkom akcijom tajkuni i vlast 
dovoljno stisnu sve dok ne popuste i udovolje postavljenim zahtjevima. Treba još 
reći da je vrlo bitno kakva se akcija radi. Već smo neke od mogućih akcija spomenuli 
(prosvjedi, štrajk, preuzimanje tvornice, blokade ministarstava i drugih institucija itd.), 
no neke akcije koje radnici znaju poduzimati i nisu pretjerano produktivne. Jedna od 
tih neproduktivnih metoda je svakako štrajk glađu. Ta je metoda, osim što je iznimno 
opasna za same radnike i što šteti upravo njima samima, lako postaje ponižavajuća 
jer se zadovoljava iskazivanjem nemoći radnika, što onda omogućava poslodavcima 
i vlasti da odigraju ulogu dobrih samarićana i spasilaca. Poželjnija taktika je uvijek 
ona koja radnike ne stavlja u tako pasivan i ranjiv položaj. Borba za prava nije isto 
što i traženje milostinje (od nekoga tko je ionako ne bi udijelio). Zato je treba voditi 
njoj primjerenim sredstvima: odlučno i aktivno. 


Jedna od najbitnijih stvari kod organizacije različitih akcija, bilo da je riječ o 
manjim akcijama kao što su prosvjedi ili o velikim akcijama kao što je preuzimanje 
tvornice, jest to da se akcija organizira demokratski, tako da radnici sami odluče žele 
li ići u akciju, kakvu akciju žele poduzeti i kakve zahtjeve će imati. Bitno je da zahtjevi 
budu od općega interesa, tj. da iza njih mogu stati svi, ili gotovo svi, članovi radničke 
zajednice. Samo tako se može poduzeti uspješna akcija. Važno je i to da svi radnici 
dijele odgovornost u organizaciji akcije i da o njoj sami izravno odlučuju. Jedino se 
kroz odluku svih zainteresiranih radnika može doći do pravih odgovora i rješenja. Čak 
iako su donesene u interesu većine, odluke koje donesi nekoliko povlaštenih vođa 
nužno većinu stavljaju u pasivan položaj. Odgovornost koju borba podrazumijeva 

ne može se prebaciti na druge. Ako ni zbog čega drugoga, zato što se time ohrabruje 
zlouporaba i otvara mogućnost manipulacije. Za svoja prava se moramo izboriti sami. 


Kao uzor radnici mogu uzeti vrlo uspješan studentski način samoorganiziranja - 
samoorganiziranje kroz plenume. Plenum je skup svih zainteresiranih članova neke 
radne ili druge zajednice (poduzeća, tvornice, trgovine, hotela, fakulteta, pa i gradske 
četvrti, sela i sl.). Svaki član takvog kolektiva može doći na plenum, reći što misli, izni- 
jeti svoje prijedloge i glasati. Svi su sudionici plenuma ravnopravni i svatko ima jedan 
glas te se zajednički raspravlja o svim problemima, mogućim rješenjima i akcijama. 
Na kraju se većinskim brojem glasova odlučuje što će se poduzeti ako je što potrebno 
poduzimati. Kroz plenum takva zajednica može izravnodemokratski raspravljati i 
odlučivati o svemu. Važno je ponoviti da u plenumskom sustavu odlučivanja odlučuju 
svi zainteresirani. Zainteresirani znači to da se ne može računati na to da će baš svi 
članovi kolektiva sudjelovati u donošenju svih odluka, ali poanta je u tome da svi 
na plenum, ako žele, imaju pravo doći i imaju pravo glasati. U plenumskom sustavu 
odlučivanja nema “vođa” te se tako sprječava mogućnost manipulacije, korupcije i 
toga da jedan čovjek odlučuje u ime svih. Samo se kroz takav, direktnodemokratski, 
način organiziranja može izraziti volja svih radnika nekog poduzeća i samo tako se 
može poduzeti akcija i doći do rješenja iza kojih će stati svi radnici. 


Nezaposlenost 


Ekonomija se često poistovjećuje s prirodom te se govori o“prirodnim zakonima“ 
ekonomije. Jednako tako se onda u liberalnom kapitalizmu i nezaposlenost smatra 
"prirodnom" i neizbježnom, kao nešto što mora postojati, kao što postoji gravitacija. 
No ekonomija je proizvod ljudskog društva, a ekonomska stvarnost ovisi o realnim 
političkim okolnostima i interesima, a ne o nečemu što je izvan našeg dosega i na 
što se ne može nikako utjecati. U tom kontekstu treba gledati i na nezaposlenost. 
Nezaposlenost ne postoji zato što se nju nikako ni u jednom zamislivom ekonom- 
skom sustavu ne može izbjeći. Nezaposlenostje tu zato što opća zaposlenost radno 
sposobnog stanovništva nije cilj ekonomske politike koja je trenutno na snazi. lako 
političke i gospodarske elite dobro znaju da visoka nezaposlenost može biti opasna 
i po njih, druge se stvari, kao profiti poslodavaca, smatraju puno bitnijima od neza- 
poslenosti, tim više što su te stvari izravno i povezane jer ciljevi i interesi poslodavaca 
i nezaposlenih (tj. potencijalnih radnika) nisu isti (vidi dolje). Državi, koja služi kao 
servis za privatne interese uskoga sloja ekonomsko-političke elite, rješavanje pitanja 
nezaposlenosti jednostavno nije prioritet iako se ne smije dopustiti da se nezapo- 
slenost previše otme kontroli (što ne isključuje mogućnost da se to ipak dogodi). 


Odgovornost za nezaposlenost se pokušava prebaciti na pojedince te se tako 
otklanja kritika od sustava koji je ustrojen tako da je nezaposlenost u njemu nužna. 
Tako se onda optužuje pojedince da su previše izbirljivi, da ne žele raditi, da zapravo 
ni ne traže posao jer su “lijeni” da će svatko, tko doista želi naći posao, posao i naći 

itd. No znamo li da u Hrvatskoj ima gotovo 300 000 nezaposlenih, jasno je da su 
to gluposti. Jednostavno za sve radno sposobne ljude trenutno, zbog ekonomske 
politike koja je takva kakva jest, nema dovoljno radnih mjesta i svako je objašnjavanje 
nezaposlenosti osobnom odgovornošću pojedinaca potpuno smiješno. 


Druga vrsta pokušaja da se sistemska krivica prebaci na pleća pojedinaca je kada 
se radnici i nezaposleni optužuju da imaju prevelika očekivanja, da traže i imaju pre- 
velike plaće, da su“nekonkurentni“itd. Dakle, ljude se pokušava natjerati da osjećaju 
grižnju savjesti zbog toga što tobože imaju prevelike plaće i socijalna prava te se 
to proglašava navodnim razlogom lošega gospodarskog stanja u državi. Potpuno 
je nejasno na koji bi nam način trebalo biti bolje ako dobrovoljno pristanemo na 
smanjivanje svojih prava. 


Pokušaji državnih struktura da pokrenu gospodarstvo i smanje nezaposlenost 
su često smiješni. Oni se svode na planove o smanjivanju poreza ili kamata poduzet- 
nicima i nadanje da će ti poduzetnici onda pokrenuti neke poslove, zaposliti ljude i 
raditi u korist čitavoga društva. Tako dolazimo do toga da vlast nezaposlenima tobože 
pomaže tako da pomaže poslodavcima privatnicima, umjesto da sama izravno osi- 
gura radna mjesta onima koji posla nemaju. Na kraju se to svede na pomoć onima 
koji ionako već dovoljno imaju, gospodarskoj eliti, umjesto na pružanje prilike onima 
kojima je ona zapravo potrebna - nezaposlenima i obespravljenim radnicima. 


Treba znati da nezaposlenost ima važnu ulogu u liberalnom kapitalizmu. 
Postojanje nezaposlenih znači postojanje rezervne armije rada koja u svakom trenut- 
ku može“uskočiti“među zaposlene, pokaže li se za time potreba među poslodavcima, 
i koja ruši cijenu rada zaposlenima (ako ima puno nezaposlenih, poslodavac lako 
radnicima može njima prijetiti - ako radnici ne pristanu na lošije uvjete, lako će se 
naći zamjenski radnici). Nezaposlenost, dakle, nije samo nesretna posljedica lošeg 
sustava, nego i njegov sastavni dio. 


Smisao trenutnog gospodarskog sustava nije njegovo funkcioniranje u interesu 
većine. Njegov smisao je u podilaženju interesima uskog sloja poduzetničke i politič- 
ke elite, dok se interesi većine stanovništva sustavno zanemaruju. U društvu koje bi 
se vodilo interesima većine, jedan bi od najvažnijih ciljeva trebalo biti osiguravanje 
pune zaposlenosti i omogućavanje da se od svog rada dobro živi. Radnici bi trebali 
imati sigurne poslove i ne strahovati u svakom trenutku hoće li bez njih ostati, a 
svima koji su između poslova ili još posao nisu dobili treba pružiti zadovoljavajuće 
osiguranje i pomoć dok posao ne nađu. To je ono što bi i nezaposleni i radnici trebali 
od društva tražiti i za što bi se trebali svim sredstvima boriti. 

Pozitivni primjeri radničkih akcija - slučaj 
Petrokemije 


lako se u medijima i javnosti često zanemaruju radničke akcije u Hrvatskoj te se 
smatra da su naši radnici pasivni, zapravo je u Hrvatskoj u usporedbi s drugim bivšim 
realsocijalističkim zemljama bilo razmjerno puno radikalnih i ozbiljnih prosvjeda i 
borbe za radnička prava. Tu se posebno ističu slučajevi uspostavljanja tzv. “stožera za 
obranu kompanija“, od kojih je najuspješniji slučaj kutinske Petrokemije, čiji je stožer 
još uvijek aktivan, i čiji ćemo slučaj ovdje opisati. 


1998. je vlast iznijela plan o privatizaciji velike kutinske tvornice umjetnih 
gnojiva - Petrokemije. Radnici su se Petrokemije, vidjevši što se dogodilo s drugim 
tvornicama i poduzećima prilikom privatizacije i s obzirom na to da im je bilo stalo 
do svojih radnih mjesta, do tvornice u kojoj su godinama radili i, u konačnici, do 
čitavog kutinskoga kraja koji je uz tu tvornicu vezan, odlučili tome usprotiviti i tako 
je osnovan “Stožer za obranu Petrokemije" Radnici su također naglasili stratešku 
važnost te tvornice i važnost toga da ona ostane u državnom vlasništvu. Osim 
toga, Petrokemija je bila vrlo kvalitetna kompanija, jedna od rijetkih takvih koje su 
tada još ostale u državnom vlasništvu, te nije bilo nikakvog stvarnog razloga da 
je se privatizira. U kolovozu 1998. organiziran je veliki prosvjed pod parolom “Ne 
damo Petrokemiju, ne damo Kutinu“. 45% svih kutinskih zaposlenih radi upravo u 
Petrokemiji, a na prosvjedu je od 14000 stanovnika Kutine bilo njih 10 000. Radnički 
je stožer preuzeo vođenje i upravljanje kompanijom i organizirao je noćne straže u 
tvornici. lako nijednoga dana zapravo nisu bili u štrajku, radnici Petrokemije su, po 
svojim riječima, “vladali i tvrtkom i gradom“. Tvornica je tako konačno bila u rukama 
onih kojima doista pripada - svojih radnika. Postojali su brojni pritisci na radnike (iz 
policije, političkog vrha, vojske itd.) da se protest ne održi, no radnici nisu popustili. 
Stožer je ljeti 1998. djelovao danonoćno 72 dana “kao u vojsci“ (mnogi su radnici 
bivši branitelji). Važno je reći da je akcija imala gotovo jednoglasnu potporu“odozdo“ 
i to je omogućilo njezinu uspješnost. Također, sve bitne odluke su se donosile uz 
pristanak svih radnika na velikim radničkim skupovima. Stožer je 1998. postigao svoje 
ciljeve i Petrokemija nije bila privatizirana, a djelovanje je nastavio i dalje. 2002., kada 
Petrokemija zbog nedostatka plina nije mogla raditi nekoliko mjeseci, Stožer se opet 
aktivirao i postigao svoje ciljeve nakon akcije u kojoj je kordon policije jedva uspio 
2000 radnika Petrokemije spriječiti da blokira autocestu. Zbog daljnjih je problema 
Stožer opetaktiviran i 2009. godine i dalje se uspješno bori za svoja prava. To je zasad 
najuspješniji i najsvjetliji primjer radničke borbe u Hrvatskoj od 1990. naovamo. 

Privatizacija 


Ne postoji dobra i loša privatizacija. Privatizacija je zapravo uvijek legalizirana 
pljačka. Privatizacijom se ono što pripada svima nama, svim radnicima i svim stanov- 
nicima države, to predaje u ruke privatnim vlasnicima radi njihovih privatnih interesa 
te oni onda s tim privatiziranim dobrima mogu dalje raditi što god hoće. Kakve su 
posljedice privatizacije općenito, jasno se može vidjeti u Hrvatskoj. Hrvatska je pred 
gospodarskim kolapsom među ostalim i zato što nam je privatizacijama kompletna 
industrija prodana ni za kakve novce ili uništena. “Lijepi” su primjeri privatizacije pri- 
mjerice upropaštavanje nekoć moćne Plive ili propast tvornice Dalmatinka nova, kao 
i propast brojnih drugih tvornica i poduzeća u Hrvatskoj. U slučaju da privatizacija ne 
dovede do uništavanja proizvodnje, onda dovede do toga da profit koji je nekoć išao 
svima nama danas ide privatnim vlasnicima (kao u slučaju privatiziranih hrvatskih 
banaka ili Hrvatskog telekoma). Stoga postoji samo jedan razuman radnički odgovor 
na privatizaciju - glasno i potpuno odbijanje svakog takvog prijedloga. 


“Divlji“ kapitalizam i kapitalizam 


Često se čuje da u Hrvatskoj nema “pravoga” kapitalizma, nego da je kod nas tzv. 
“divlji” kapitalizam, nekakva “rodijačka', balkanska verzija kapitalizma, različita od 
“pravoga“ kapitalizma kakav je tobože u zapadnim zemljama. No to je zabluda. lako 
kapitalizam ima svoje osobitosti u svakoj zemlji, ovaj naš kapitalizam ni po čemu nije 
manje “pravi“ kapitalizam od bilo kojeg drugog kapitalizma. Stoga treba shvatiti da 
loše posljedice sustava koje osjećamo na svojoj koži nisu posljedice nikakve posebne 
hrvatske verzije kapitalizma, nego su u svojim dubinskim uzrocima jednostavno 
posljedice kapitalizma kao takvog. 


Nije nikakva tajna da Hrvatska grca u korupciji, međutim pogrešno je misliti 
da korupcije nema i u inozemstvu (iako se ondje korupcija može ogledati na dru- 
gačije načine). Dovoljno je pogledati primjerice susjednu Italiju i njihova premijera 
Berlusconija. Ili primjerice SAD, gdje se uz velike afere kao što je ona s Enronom, 
događaju i stvari koje su očita korupcija, iako ih mediji tako neće nazvati - u SAD-u 
je primjerice uobičajeno da glavni direktori velikih kompanija i banaka prelaze u 
najviše vladajuće strukture (pa onda daju državne novce upravo za spas svojih bivših 
kompanija), da bi se nakon toga iz njih opet vratili na te iste pozicije itd. Ne treba 
uopće ni spominjati da su te iste kompanije najveći donatori i sponzori svih američkih 
predsjednika, senatora i kongresmena pa ne treba čuditi da oni onda rade u njihovu 
interesu. Stoga se ne treba zavaravati da je korupcija neka hrvatska osobitost, premda 
njezina izvedba u pojedinim slučajevima može imati svoje hrvatske posebnosti. 


Često se misli da je privatizacijski grabež kakav se dogodio u Hrvatskoj iznimka 
i da je to nešto što inače tako ne izgleda. No to je također zavaravanje. Privatizacijski 
proces je tako izgledao, uz manje razlike, u više-manje svim istočnoeuropskim zemlja- 

ma (primjerice u Rusiji, gdje svoje tajkune nazivaju oligarsima) i on se, jednostavno, 
drugačije nije mogao odviti ako se privatizacija htjela provesti (o čemu, naravno, nitko 
same građane nije pitao). Dapače, proces prvobitne akumulacije kapitala (kako se 
naziva proces stjecanja prvih tvornica i poduzeća novopečenih kapitalista) nije puno 
drugačije izgledao ni u zapadnim zemljama (npr. SAD-u i Velikoj Britaniji). Jedina je 
razlika što se to kod njih dogodila prije stotinu i više godina pa im je to povijesno 
nešto udaljenije nego nama kojima se to dogodilo u zadnjih 20 godina te nam je 
očito o kakvom se procesu radilo. 


Slobodno tržište 


“Sloboda“je riječ koja se prečesto iskorištava u svrhe koje s njom nemaju zapravo 
nikakve veze. “Sloboda” u “slobodnom tržištu“ znači jednostavno sljedeće - slobodu 
kapitala da bez ikakvih ograničenja iskorištava radnike, težnju za slobodom koja bi 
tajkune oslobodila od državnih ograničenja koja propisuju minimalnu visinu plaća, 
ekološke standarde, propise o radničkim pravima itd., slobodu koja bi omogućila 
većim i moćnijim zemljama da se bogate na račun manjih i siromašnijih zemalja itd. 
Ta “sloboda“ znači samo slobodu za tajkune da rade što god hoće te stoga radnici 
ne trebaju očekivati ništa pozitivno od “slobodnoga tržišta“, “slobodne trgovine” i 
raznih stručnih termina kao što su neoliberalizam, liberalizacija, deregulacija itd. Na 
“slobodnom tržištu“ radnici nikada neće moći biti doista slobodni. 


Zašto je hrvatsko gospodarstvo u krizi 


Hrvatsko je gospodarstvo u krizi zapravo već zadnjih 30 godina. Gospodarski 
“rast” koji je Hrvatska imala posljednjih godina prije krize 2008-9. godine zapravo 
se temeljio samo na rastu potrošnje (i to potrošnje uglavnom strane, uvozne robe) i 
na vanjskom zaduživanju. Do problema je došlo sa svjetskom krizom nakon koje se 
više nije moguće vani jeftino zaduživati pa se tako i Hrvatska našla u problemima. 
Dva su glavna razloga krize hrvatskoga gospodarstva - uništenje, propast ili prodaja 
industrije u privatizaciji, tijekom koje je Hrvatska izgubila većinu svoje industrije (a 
bez realnog sektora i stvaranja nove vrijednosti država teško može naprijed) te, u 
velikoj mjeri kao posljedica toga, stalni manjak izvoza u usporedbi s uvozom. Tome 
se mogu pridodati i katastrofalne posljedice većinske prodaje bankarskoga sektora i 
potpuni neuspjeh preustroja poljoprivrede u kojoj je Hrvatska poprilično podbacila, 
a seljacima je situacija sve teža i teža. Unatoč površinskim mjerama kojima vlasti 
pokušavaju zakrpati probleme, nastavi li se ovim smjerom, našem se gospodarstvu 
ne piše dobro. 

Europska unija 


lako prema zadnjim istraživanjima (prosinac 2009.) samo 24% građana Hrvatske 
podupire ulazak u EU, Europska unija je sveti cilj u koji se kunu hrvatske političke i 
gospodarske elite i sve parlamentarne stranke. Čini se da je mišljenje građana tu 
manje bitno. Usprkos onome što nam političari obećavaju, u Europskoj uniji Hrvatsku 
nikako ne čeka raj na zemlji. Doista mora biti naivan onaj tko očekuje da će nam stare 
članice EU pomagati iz čiste dobrote. Takvo nešto u svjetskoj politici i ekonomiji ne 
postoji. Ulaskom u EU Hrvatska bi samo još u većoj mjeri postala igračka u rukama 
europskog krupnog kapitala, a izgubila bi i ono malo političke samostalnosti koje 
još ima. Kakve će biti posljedice ulaska u EU, vidi se primjerice po načinu na koji 
EU prisiljava Hrvatsku da u bescjenje proda svoja brodogradilišta ili po donošenju 
novoga katastrofalnoga Zakona o radu u jesen 2009. (po modelu EU) kojim se bitno 
umanjuju radnička prava u Hrvatskoj. Da ulazak u EU novim članicama ne donosi 
trenutni raj na zemlji, očito je i po primjeru zemalja kao što su Mađarska, Rumunjska 
i pogotovo Latvija, koje su se tijekom posljednje ekonomske krize našle u strašnim 
problemima. Znakovit je i primjer Bugarske u kojoj korupcija i dalje cvjeta, a ulazak 
u EU joj je donio samo novi zamah privatizacije pod dirigentskom palicom Europske 
unije. Treba napomenuti da puno bolje nije ni u nekim starijim članicama EU, kao 
što je Grčka, koja je također u velikim ekonomskim problemima. Rasprava o smjeru 
socijalne politike i temeljnog usmjerenja Europske unije u Hrvatskoj zasad izostaje. 
Ni političke elite ni mediji ne govore o tome što na primjer za europske radnike 
podrazumijeva“Lisabonski ugovor” koji je stupio na snagu 1. prosinca 2009. Europska 
unija je projekt u kojem dominiraju interesi krupnog kapitala. Kapital traži maksimal- 
nu slobodu kretanja preko državnih granica, oslobođenost od poreza i svih drugih 
oblika društvene odgovornosti i kontrole. Smanjenje radničkih prava u neposrednom 
je (kratkoročnom) interesu kapitala (dugoročno se kapital takvom logikom prijeti 
dovesti u položaj da - zbog sve manjih plaća radnika - proizvode neće imati kome 
prodavati). Više birokratske strukture EU su prema “Lisabonskom ugovoru" iznad 
utjecaja nacionalnih parlamenata — a to ujedno znači i da su izvan izravnog utjecaja 
izbornih rezultata. Riječ dakle nije samo o gubitku nacionalnog suvereniteta, nego 
i o ispražnjenju pojma demokracije. Europska unija ne predstavlja nikakvo čarobno 
rješenje svih naših problema, nego otvara cijeli niz sudbonosnih pitanja, o kojima 
međutim u Hrvatskoj svi šute. Važno je da radnici shvate kakvi su ulozi u igri ikakvim 
mehanizmima odlučivanja će biti izloženi prije nego što na njih pristanu. Demokracija 
u svom osnovnom značenju znači oblik vladavine većine u interesu većine, pravo da 
doista sami odlučuju o svojim životima. 


KAKO JE STOŽER OBRANIO 
PETROKEMIJU 


Ovaj tekst je transkript predavanja koje je Željko Klaus, 
glasnogovornik Stožera za obranu Petrokemije Kutina, održao 
30.11.2009. na blokiranom Filozofskom fakultetu, u sklopu 
programa alternativne nastave koju su organizirali studenti. 

Dobro veče svima, ja sam Željko Klaus, inače sam glavni sindikalni povjerenik 
Petrokemije Kutina. Sa mnom je Davor Rakić, koji je moj zamjenik. Iskreno ću vam 
reći da imam malu tremu. Ja definitivno nisam osoba koja je ikad mislila da će u 
životu stajati pred studentima i nešto im govoriti, tako da ćete mi oprostiti ono što 
ja malo zabrljam, ali ovaj je film zapravo dobar uvod u cijelu priču. [Prije predavanja 
je prikazan film o Tvornici duhana Zagreb, op.] Poprilično znam o stvarima koje su se 
ondje dešavale, ali isto tako sam vam danas došao ispričati jednu priču koja završava 
malo drugačije od ove, priču za koju vjerujem da se može ponoviti i negdje drugdje, 
pa isto tako duboko vjerujem da se može ponoviti i kod vas. 


Predstavit ću se s nekoliko riječi, jer smatram da je bitno da znate tko vam govori. 
Dakle, rekao sam već: Željko Klaus, radnik po zanimanju, srednju školu jedva završio, 
da nije bilo veza i vezica, možda ne bih ni završio. | radnik sam Petrokemije od “84. 
godine. Ono što je bitno u mom životu, to je da sam učesnik Domovinskog rata, od 
početka, od'91. do'95. godine. Dakle, postoji jedan period u mom životu kada nisam 
bio u firmi, kada nisam znao što se u firmi dešava, odnosno, otišao sam iz firme iz 
socijalizma, idemo to tako nazvati, i vratio se “96. godine kada je sve bilo drugačije, 
kada mi više ništa nije bilo jasno, kada više nisam ni znao kako ova lista za plaću 
izgleda i što ono sve skupa znači. U tih pet ratnih godina jedino što je bilo važno bilo 
je ratovati. Bilo je važno obraniti Hrvatsku i povratkom u firmu sam se počeo vrlo, 
vrlo čudno osjećati. Sasvim slučajno i spletom nesretnih okolnosti izabrali me ljudi 
i za sindikalnog povjerenika, ne zato što su znali da sam ja sindikalac, nego zato što 
je to tvrtka koja je dala preko 1000 branitelja i, kada smo se svi vratili u to nekakvo 
vrijeme mira, moja prethodnica je nažalost umrla i jednostavno su rekli: Ajde sad ti, 
Klaus, budi sindikalac, pa ti tu nešto pokušaj. 


Bilo je strašno teško u početku i već tada, te “96. godine, počele su se dešavati 
stvari koje nimalo nisu išle na ruku radnicima.“98. godine, i tu zapravo počinje priča 
koju vam želim ispričati, '98. godine, u jeku one velike kuponske privatizacije, ne 
znam koliko se tko sjeća, ali tada je država rekla da će stradalnike rata obeštetiti kroz 
kuponsku privatizaciju, dakle, prikupit će se one silne milijarde pa će oni njima kroz 
te kupone to podijeliti i namiriti štetu koju su oni pretrpjeli u ratu. Dakle, radilo se o 
prognanicima i stradalnicima Domovinskog rata koji su ostali bez kuća, koji su ostali 
bez svega. Tada je za tu kuponsku privatizaciju trebalo 13 milijardi, u ono vrijeme 
kuna, i onda su oni jednostavno u ovoj zgradi preko puta [Fond za privatizaciju, op.], 
zapravo, tada još nije bila ta zgrada tu, bilo je Ministarstvo privatizacije u Gajevoj 30, 
zbrajali firme. Jednostavno su uzeli popis i išli zbrajati firme da dođu do ukupne vri- 
jednosti od 13 milijardi kuna. Kako im je falilo još jedno dvije milijarde kuna, onda su 
se sjetili, našli su na popisu i Petrokemiju Kutina, vidjeli da ona otprilike toliko vrijedi 
i rekli: Sad ćemo i nju privatizirati pa ćemo namiriti naše prognanike i stradalnike. 


Kuponska privatizacija, i općenito privatizacija, u Hrvatskoj je definitivno poslije 
rata jedno od najvećih zala koje nam se dogodilo. Vjerujte. U privatizaciji je zaista 
učinjena velika šteta ovoj državi i ja tvrdim da je ona barem jednako ravna i onim 

štetama u ratu, ako ne i veća. Kada smo mi pročitali u novinama da bi Petrokemija 
trebala ići u stopostotnu kuponsku privatizaciju, u nama se probudilo nešto što je 
govorilo da, ako to dozvolimo, ako se to desi, da ćemo vjerojatno doživjeti samo dvije 
stvari: prvo, da će proizvodnja u Petrokemiji prije ili poslije nestati i prestati, i drugo, 
da ćemo naravno ostati bez svojih radnih mjesta. 


Možda ste nailazili ovih godina na raznorazne stožere za obranu poduzeća pa 
se ja sad, evo, imam priliku i pohvaliti: prvi stožer osnovan u RH je Stožer za obranu 
Petrokemije. E, sad, zašto Stožer, zašto smo to tako nazvali? Kako je zapravo nastao 
Stožer? U Petrokemiji djeluju dvije sindikalne podružnice i djeluje Udruga branite- 
lja iz Domovinskog rata. Spomenuo sam podatak da je 1 000 ljudi iz Petrokemije 
sudjelovalo u ratu i ti ljudi su napravili svoju udrugu. Hvala dragom bogu, nisu se 
učlanili u nekakve Merčepove, Dečakove, Budimirove, znate koliko ima ovih udruga 
u Hrvatskoj iz rata, nego su rekli: Mi ćemo biti udruga u Petrokemiji koja će se brinuti 
o braniteljima Petrokemije, da njima bude dobro u firmi. | ne zanima nas ništa dalje. 


Vidjevši da moramo nešto uraditi protiv tog pokušaja privatizacije Petrokemije, 
ono prvo i ono najvažnije što smo napravili jest da su ove tri udruge sjele u jednu 
sobu. To je bio temelj, to je bilo najvažnije. To je bilo najbitnije. Dakle, kada smo sjeli 
u tu jednu sobu i kada smo vidjeli da ćemo zajednički djelovati, onda smo rekli, ne 
možemo se zvati štab jer štab više, je li, nije baš neka riječ, nego ćemo se zvati stožer. 
Dakle, vrlo je jednostavno do tog imena došlo i bez nekakvih posebnih nakana. 
Dakle, taj Stožer za obranu Petrokemije i dan-danas čine ove dvije sindikalne udruge i 
Udruga branitelja. Cilj je bio jedan, jasan do kraja, a to je spriječiti kuponsku privatiza- 
ciju Petrokemije, odnosno, natjerati Vladu RH ili, budimo pošteniji, natjerati Tuđmana 
- jer govorimo o “98. godini - da odustane od projekta privatizacije Petrokemije. 
Cijela ta priča počinje negdje u petom mjesecu “98. godine i ona se pretvorila u 
nešto što mi tada nismo znali što će točno biti, ali pretvorila se definitivno u najjaču 
radničku akciju u Hrvatskoj. Ja ću sada malo pretenciozno reći, najjaču u zadnjih 10 
godina. Svaka čast svim ovim prosvjedima i tako dalje, no svi su oni počinjali onako 
malo napamet, nisu imali nekakvu snagu i, nažalost, završavali su dosta loše. Mi smo 
tada praktički Petrokemiju preuzeli i počeli upravljati Petrokemijom otprilike slično 
kako vi danas upravljate ovim fakultetom [predavanje se održalo za vrijeme druge 
studentske blokade Filozofskog fakulteta, op.]. 72 dana i noći mi smo u toj firmi bili 
doslovce 24 sata dnevno i jednostavno smo počeli taj naš zanos i taj naš otpor širiti 
na sve oko sebe. 


Prvo što smo van Petrokemije uključili, uključili smo lokalnu politiku, ali kako smo 
uključili lokalnu politiku? Ne da oni dolaze i da oni nama drže predavanja, ne da se oni 
koriste nama, nego smo mi bili toliko snažni i toliko jaki i, reći ću vam, toliko pametni, 
da su oni radili ono što smo mi tražili. Dakle, nisu oni mogli odlučivati što će raditi, 
nisu oni donosili nekakve odluke pa ih negdje prezentirali, nego su oni dolazili kod 
nas u stožer. Kad kažem stožer, to je jedna [pokazuje rukom, op.] ovakva prostorija, 
i mi smo im zapravo govorili što oni trebaju činiti. 

Drugo štoje bilo strašno važno i što nam je pomoglo do boga, to su bili mediji. Mi 
smo'98. medije iskoristili do kraja, ali doslovce do kraja. Postoje i danas živi novinari, 
vrlo rado se sjete Kutine, koji po deset dana nisu doma odlazili. Spavali su kod nas. 
Deset dana doma nisu odlazili, i onda na kraju bi se desio, ne znam ni naslov u Novom 
listu, ovakav [pokazuje rukom, op.l, da je to novi Gdanjsk, da Kutina postaje novi 
Gdanjsk. Cijela ta priča je zapravo'98. rezultirala jednim veličanstvenim prosvjedom 
u kojem je sudjelovalo preko 10 000 ljudi. Nemojte zaboraviti da je Kutina gradić 
od 15-ak tisuća ljudi. Dakle, u osmom mjesecu, na dan održavanja koncerta Rolling 
Stonesa tu negdje u Zagrebu, na prosvjedu u Kutini bilo je preko 10 000 ljudi. Zaista 
je prosvjed bio veleban, zaista je bio fenomenalan, a i prosvjed je trebao poslužiti 
samo jednom: pritisnuti vlast, pritisnuti Tuđmana da odustane od privatizacije, da 
sjednemo za stol i da i nas pitaju što bi mi otprilike htjeli. 


Prosvjed je imao fenomenalan rezultat, a to je priča koja ima svoj naslov, to je 
dokument koji se zove Sporazum o načinu privatizacije Petrokemije, i to je zapravo 
prvi takav sporazum u RH, gdje su regulirana mnoga pitanja. Gdje je zagarantirano, 
što je bio naš temeljni cilj, da Petrokemija Kutina ostane u većinskom vlasništvu 
države. Zašto u većinskom vlasništvu države? Ne možemo mi bez države. Ne zato 
što država nas financira, ne zato što nam država daje pare, nego zato što mi radimo 
za hrvatsku poljoprivredu, zato što mi ovisimo o plinu koji se bez države ne može 
rješavati, nažalost, još uvijek, ili je to možda dobro. I zato što, jednostavno, da je 
jedna takva tvrtka s gotovo 3000 radnika u to vrijeme i u onim uvjetima došla u ruke 
PIF-ovaca, a glavni pregovarač u ime PIF-ovaca bio je Ostoja - možda ste čuli, onaj 
Sporazum o načinu privatizacije Petrokemije koji je, između ostaloga, tada polučio 
još jedan rezultat koji još nitko nije dostigao u RH, ni jedna tvrtka, ni državna ni 
privatna, ni ovakva ni onakva, a to je da radnici Petrokemije imaju tri predstavnika 
u NO [nadzorni odbor, op.] tvrtke. Govorimo o “98. godini, kada nije postojala ona 
zakonska obveza da jedan radnik, predstavnik radnika, ide ako ima više od 20 ljudi 
itd. (publika: '96.) Molim? (publika: “96.) 98. je prosvjed (publika: ali “96. je zakon.) 
Ne, ne, ne. Nije ni bitno. (Kadić: 2003.) Nevažno, 2003. Nevažno. Ali govorim vam: 
tri predstavnika. Tada smo se izborili da predstavnik jednog sindikata, predstavnik 
drugog sindikata i predstavnik Udruge branitelja sjede u NO. U Hrvatskoj tada nijedan 
radnik nije sjedio ni u jednom NO nijedne tvrtke. To je strašno važno. Zašto je to 
važno? Uvijek ovih drugih u NO ima više. Oni uvijek imaju ruku više. Ali, ljudi moji, biti 
na izvoru informacija u jednoj tvrtki najvažnija je stvar na svijetu. Kada sam ja ušao 
u NO Petrokemije, do tada bi se NO sastajao dva puta godišnje. Na početku godine 
da klimnu: Da, to je plan za iduću godinu, i na kraju godine, negdje na Plitvicama ili 
negdje na moru, da kažu: To je to i doviđenja. Na nadzornim odborima se donose 
odluke o restrukturiranju tvrtke, o izdvajanju, o prodaji, o zatvaranju. O svemu i sva- 
čemu. Dakle, našim ulaskom u NO riješili smo zaista jedan ogroman problem, a na 
kraju smo tu našu snagu pokazali i doveli do toga da danas, osim što sjedimo u NO, 
ja sam i zamjenik predsjednika NO. Nisu nam to poklonili. To smo s njima istrgovali 

jersmo rekli: Ako ne želite problem s nama, onda nam morate dati mjesto zamjenika 
predsjednika NO, tako da imamo totalan upliv u sve. 


Ta 72 ili 73 dana '98. godine zaista je bilo nešto prelijepo. Zaista. Zašto je bilo 
prelijepo? Zato što priča više nije bila samo u Petrokemiji. Ljudi, cijeli grad je bio s 
nama. Nama su donosili klopu, nama su donosili cugu, nama su dolazili tamburaši 
i cure neke dolazile. Ma, prekrasno je bilo. Prema tome, uspjeli smo animirati cijeli 
jedan grad, cijelu jednu regiju, i postali smo toliko snažni da sam si ja mogao dozvoliti 
da tadašnjeg ministra privatizacije - netko ga se sjeća, netko i ne - našeg dragog 
Hercegovca Milana Kovača, otjeram i u pizdu materinu. Kad je to trebalo. To vam 
ozbiljno kažem, postoje mnogi svjedoci koji su prisustvovali tim razgovorima, ali to 
nisam napravio zato što sam ja pametan, nego zato što smo imali strašnu, strašnu 
snagu iza sebe. 


Nakon tog sporazuma ostalo je još nešto što je realizirano tek lani - dakle, deset 
godina ova priča traje - a to je da smo mi tim sporazumom regulirali i način kupovine 
dionica po posebnim uvjetima. Dakle, da radnici kupuju dionice svoje tvrtke, ali po 
posebnim uvjetima. A taj sporazum je regulirao još nešto što nitko nema u državi: 
jedino radnici Petrokemije imaju pravo štrajkati po dvije osnove. Prvoj, onoj klasičnoj: 
zakon o radu, nema plaće, ovo-ono, i drugoj, jer u sporazumu je potpisano da, ukoliko 
dođe do kršenja sporazuma, onda radnici Petrokemije imaju pravo štrajkati. Štrajk ne 
ide na njihov teret, snosit će ga poslodavac, država i svi ostali. Dakle, kad govorimo o 
zakonu, mi još uvijek, jedini u ovoj Hrvatskoj, imamo pravo na štrajk po dvije osnove, 
što nema apsolutno nitko. 


Sljedećih godinu-dvije-tri Petrokemija je poslovala kako-tako. 2000. dolazi do 
promjene vlasti. Bit ću vam iskren, očekivali smo dosta od promjene vlasti kao tvrtka 
koja je u većinskom državnom vlasništvu. Međutim, desilo nam se nešto sasvim 
drugo. Desilo nam se da je prvo što je Slavko Linić htio napraviti kad je sjeo u fotelju 
potpredsjednika Vlade bilo da je naložio tada već Upravnom odboru ove zgrade 
preko, Fonda za privatizaciju, da ugovor, odnosno Sporazum o načinu privatizacije 
Petrokemije proglasi ništavnim. Da ga jednostavno podere, baci i da se pravimo kao 
da tog sporazuma nikad nije bilo. Naravno da smo se mi vrlo brzo oko toga skupili, 
da se Stožer ponovo aktivirao. Jer mi radimo na način da se Stožer aktivira onog 
trenutka kad postoji problem koji je bitan za cijelu tvrtku. Svaki sindikat fura svoje, 
Udruga branitelja fura svoje, alikada dođe do ozbiljnih stvari, onda se aktivira Stožer 
za obranu Petrokemije i tada, 2002., po prvi puta se dešava ono s čim Petrokemija 
ima problema i dan-danas, a to je opskrba plinom. 


Probat ću ne biti dosadan i u rečenici-dvije reći što znači plin za Petrokemiju. 
Ljudi, plin nama ne služi za grijanje, mi se ne grijemo na plin, grijali bi se na drva jer 
ima drva. Plin je osnovna sirovina za proizvodnju mineralnih gnojiva. On je sirovina. | 
reći ću vam samo jedan podatak: Petrokemija na sat troši plina otprilike koliko i cijeli 
grad Zagreb. Mi na sat trošimo nekakvih 83 000 kubika plina, toliko troši i Zagreb. Ili 
ću vam reći da Petrokemija troši više od četvrtine ukupno potrošenog plina u ovoj 

državi. Nažalost, ne radi ono što treba a širi se potrošnja, grade se nove kuće, nova 
sela, pa svaki lokalni seoski političar najprije u svoje selo dovede plin pa je on glavni 
badža, jelde. Došli smo u poziciju da jednostavno plina nije bilo dovoljno i da krajem 
2001. godine Petrokemija bude nasilno zaustavljena u proizvodnji. To je za nas smrt. 
Ne imati plina znači ne proizvoditi. Kretati kad dođe taj plin vam košta, i tu su gubici 
ogromni, tu su gubici oko 2 milijuna kuna po danu zato što nemamo plina. 


Te 2001. Stožer je ponovo aktiviran, i ono što je zadivljujuće, ono što je i mene 
malo iznenadilo, da smo mi ponovo uspjeli alarmirati sve. Priča završava s prosvje- 
dom prema autocesti u Kutini gdje nas policija, a reći ću vam točnu brojku: 1284 
policajca - ne ovih smiješnih, ovih mojih selskih što zaustavljaju, nego oni dečki s 
onim bovovima, pa oni specijalci itd. Bio je snijeg, bila je zima; dan ranije je u Kutinu 
došlo 1284 specijalaca da spriječe prodor radnika Petrokemije i građana Kutine prema 
autocesti. Policajci k'o policajci, oni baš ne razumiju sve, pa nisu shvatili da nama nije 
važno doći na autocestu, nego da je nama važno da njih bude 1200. Pa taman mi ne 
otišli tri metra nikud. Zašto je to važno? Pa gledajte, kad su novinari čuli da tamo ima 
1200 specijalaca koji okolo pužu po snijegu, koji nas opkoljavaju, mi smo tu bitku 
dobili. Gotovo. Bitka je bila dobivena, mi smo došli na kilometar do autoceste, ali više 
nije bilo ni važno da li ćemo dalje stići ili nećemo. Mi smo bili doslovce opkoljeni s 
najopremljenijom policijom koja je u tom trenutku bila na raspolaganju u Hrvatskoj. I 
na tom prosvjedu smo ponovo dobili sve političare, ali ne telegram, ne faks potpore. 
Oni su svi, fizički, od 12:00 kada smo izašli iz tvrtke do navečer, negdje do 22:30 kada 
smo završili pregovore u Vladi RH, bili zajedno s nama. Fizički. I žuti, i crveni, i plavi i, 
ne znam, i crni, ikakvih sve političara više nema. Dakle, ponovo smo ih uspjeli dobiti 
i tada, u poprilično teškim pregovorima na Markovom trgu, uspijevamo se izboriti za 
to da se plin prema Petrokemiji pusti. Da nastavimo proizvoditi, da nastavimo živjeti, 
da nastavimo zapravo raditi. 


Cijelo to vrijeme je uprava Petrokemije - zašto spominjem Upravu Petrokemije: 
pa, probat ću je usporediti s vašim profesorima, vodstvom vašeg fakulteta itd. — 
cijelo se to vrijeme uprava Petrokemije držala vrlo mudro, ali ću vam reći ono što je 
najvažnije: nije nam smetala. Nije nam smetala, a i nemojte baš očekivati da će uprava 
Petrokemije ili uprava bilo koje tvrtke zajedno sa svojim radnicima pa naprijed, pa 
zastava, pa barjak, pa ne znam šta, da će ići u probijanje nekakvih policijskih kordona. 
Ono što je bitno jest da smo mi imali apsolutnu potporu naše uprave, ali svaku vrstu 
potpore, osim onoga da će oni zajedno s nama biti na toj nekakvoj barikadi. I to je 
normalno, zato što njih postavlja Vlada RH i zato što bi joj vjerojatno bilo najelegan- 
tnije iste sekunde ih smijeniti, i tada svi ulazimo u problem. Tada nam šalju nekakvu 
novu upravu koja nema pojma ni gdje je ni što je, i zapravo ulazimo u cijelu tu priču 
ispočetka. 


Ogromne su bile poteškoće u poslovanju Petrokemije cijelo ovo vrijeme, i 2005. 
nam se ponovo dešava ista stvar, no međutim, sad je zanimljivo. 2005. više ne treba- 
mo prosvjedovati, više se ne trebamo smrzavati, više nikom ne trebamo jebat'mater. 

Dovoljno je napisati papir i poslati ga u Vladu RH - sva vrata otvorena. Znate zbog 
čega? Zbog straha, jer su nas se bojali. Jer su nas se definitivno bojali, jer postoje 
nekakve procjene, a kako sam ja bio pet godina u vojsci, onda i poznaješ neke ljude 
koji rade u nekim službama i koji vrlo pomno proučavaju, prate, procjenjuju i šalju 
informacije što bi to tko mogao napraviti i da li su ti kreteni u Kutini - ovo “kreteni u 
Kutini“ to nam je Linić inače zalijepio - da li ti divljaci iz Kutine mogu napraviti zlo. 
Prema tome, tada je nastupila faza kad su se oni nas bojali i kad je bilo dovoljno da 
se javimo i da te probleme isto, kao, riješimo. Ono što je važno, Stožer za obranu 
Petrokemije je zapravo pogurao i izgradnju magistralnog plinovoda Pula-Karlovac, 
što je Petrokemiji malo olakšalo situaciju jer, znate, mi u Jadranu imamo plina k'o u 
priči, samo nismo napravili plinovod pa ga dajemo Talijanima za bagatelu, a mi ga 
kupujemo od Rusa jako skupo, ali ne bih vas zaista htio tim stvarima zamarati. 


2008. godine Stožer zaokružuje svoje djelovanje iz onog sporazuma iz 98. 
godine. 2008. godine radnici Petrokemije, bivši radnici Petrokemije i umirovljenici 
kupuju dionice Petrokemije kao nitko nikada u državi. Kako? S popustima koje nikada 
nitko u državi nije ostvario. Vi vjerojatno to pratite pa čujete: tamo je netko dobio 
nekakav popust, lijevo-desno. Mi zaista ostvarujemo ogromne popuste na temelju 
tog sporazuma iz'98. godine. | ono što je važno, cijeli grad kupuje dionice. Dakle, svi 
radnici, bivši radnici. Ljudi, mi imamo penzionera koji imaju preko 80 godina - imamo 
i valjda najstarijeg dioničara u državi: 101 godina - koji su rekli da ne žale ni kune za 
te dionice, makar i propale. Šta je? Stvorili smo to nekakvo jedinstvo grada i te tvrtke. 
Ljudi su zaista počeli to osjećati kao svoje i, jednostavno, preko 4 000 ljudi ide i kupuje 
te dionice. | tu su se dešavale nevjerojatne slike, da čovjek kupuje dionice i plače, jer 
je on radio 30 godina u Petrokemiji i u mirovini je, ali njemu je strašno drago što on 
ima taj papir i on ih neće prodati. On će ih ostaviti unuku ili, na kraju krajeva, nemam 
pojma što će s njima napraviti, al’ to mu je zaista, zaista važno. 


Taj sporazum o prodaji dionica je jedna posebna priča, on nije sklopljen u jednom 
danu, ali zaista smo uspjeli u svemu onome što smo planirali. Kad smo taman lani 
mislili da smo priču pomalo zavrtjeli, da smo priču doveli do kraja, kad sam se ja 
taman planirao otići povući negdje na nekakvo - mi vam imamo ona jezera jer nam 
treba puno vode, pa na tom jezeru mora biti netko tko sjedi i peca, pazi da jezero 
nikud ne ode, ima i takvih radnih mjesta, jelde - kad sam taman planirao otići na 
jedno takvo radno mjesto, evo ti vraga, evo ti problema, evo ti priče koja je vrlo, vrlo 
zajebana. Moram se vratiti na INA-u. INA je privatizirana tako kako je privatizirana. 
Ja nikad neću shvatiti i nikad neću razumjeti radnike INA-e koji su dozvolili da INA 
ode u strane ruke ovako [pucketa prstima, op.]. Bez riječi, bez retka, bez pobune. Bez 
sudjelovanja ljudi iz te INA-e. Problem je što je INA privatizirana i prodana mađarskom 
MOL-u, ne samo ono što je nad zemljom - znate, one zgrade, pa tornjevi, pa sve ono; 
nažalost, ljudi, mi smo prodali i ono što je pod zemljom, a to je plin. MOL je dobio 
koncesiju i na plin. Od ukupno potrošenog plina u RH, 65% je domaćeg, mi imamo 
svog plina. 65%. Samo 35% uvozimo, ali vjerujte, i danas kad se grijete doma na plin, 
plaćate rusku cijenu plina i plaćat ćete je za par mjeseci 30% više. Vjerujte mi, zato što 

se i ovaj domaći plin obračunava prema ruskoj formuli i prema svemu tome. Tako je 
država svojevremeno u privatizaciji INA-e obećala da će INA najprije registrirati jednu 
tvrtku koja će se baviti plinskim biznisom, pa će je onda država kupiti. Gle, zanimljivo, 
prvo su prodali INA-u, a onda će se u INA-i napraviti jedna tvrtka pa će je država kupiti. 
Nije baš logično, al' eto, dešava se, jelde. Kako u međuvremenu Polančec i Sanader 
odoše, koji su bili zagovornici te priče, kako država nažalost nema para, onda je 
država rekla: ne, mi nećemo kupiti tu tvrtku pa vi, Mađari, prodajte plin u Hrvatskoj i 
zarađujte pare. Kad je Vlada odustala od kupovine te tvrtke, onda je INA našla zgodan 
način da ucjenjuje Vladu preko Petrokemije, pa je prije dva mjeseca rekla da otkazuje 
dugoročni ugovor za opskrbu plinom Petrokemiji, da traži 40% veće cijene i da, ako 
mi to ne platimo, zatvorit ćemo vam plin. Super, nama zatvore plin, mi za 15 dana, 
nas 2 500, možemo ići kući. Tako da se ove godine Stožer, nažalost ili nasreću, morao 
ponovo aktivirati, ponovo smo ponovili istu priču, vrlo precizno vođenu, i u ovom 
trenutku ja vam moram reći da sam zadovoljan jer smo ponovo ostvarili svoj cilj. Ovaj 
puta je naša meta bio Šuker, ne zato što je to Šuker, nego zato što je to potpredsjednik 
Vlade zadužen za gospodarstvo, pa bez obzira na njegova 2 metra i 140 kg, uspjeli 
smo i njega slomiti, tako da u ovom trenutku Petrokemija ima plin, Petrokemija radi 
punim kapacitetom, a o elementima nekog novog ugovora će se razgovarati, ali ne 
može biti onako kako su to Mađari htjeli, i to je ono što je najvažnije. 


Ja sam sad ovako malo 10-ak godina jako skratio, ali kako sam rekao da mi je 
strašno drago što sam ovdje i da vam prenosim poruku ne samo jednog sindikata 
nego i drugog i Udruge branitelja, jer smatramo da su vaši ciljevi, ono za što se 
zalažete [borba za besplatno obrazovanje dostupno svima, op.], da su zaista ispravni, 
da su okej, a pomogli bi možda i meni, možda ni ja ne bih trebao plaćati fakultet za 
svoje dijete, pa smo i osobno zainteresirani. Ja ću probati, nećete me krivo shvatiti, 
malo nabrojiti par sličnosti i par razlika između Stožera za obranu Petrokemije i vaše 
nezavisne studentske inicijative pa ću si onda dozvoliti da vam podijelim jedno dva- 
tri savjeta koja su vrlo dobronamjerna i kojima - nije nam cilj da vas učimo pameti, 
ne daj bože, pa svi imate već sad dvaput više škole od mene, bez obzira koliko imate. 


Ono što je sličnost između Stožera i vas jest da mi branimo pravo na rad, plaće 
i život od vlastitog rada, a vi tražite pravo na besplatno školovanje. Meni se sve 
čini - vidio sam tamo na ulazu [transparent, op.] “Studenti uz radnike“ - meni se 
sve čini da jedini u ovoj državi koji moraju sve platiti su radnici, seljaci i studenti. 
Mi baš sve moramo platiti, nama koji radimo uveli su harač, smanjili nam plaće pa 
nekima ne isplaćuju plaće itd. Vi morate plaćati ovako skupo školovanje, seljaci isto, 
nažalost, moraju plaćati sve promašaje svih hrvatskih vlada do sada, i tu mislim da 
smo dosta slični. Mislim da i jedni i drugi dovodimo u pitanje održivost neoliberalnog 
kapitalističkog sustava, jer ovo je katastrofa. Ovo je katastrofa, meni je žao što ljudi u 
Hrvatskoj, pa i među vašom populacijom, pogotovo među radničkom populacijom, 
dali to ne prepoznaju, da li to ne žele prepoznati, ili je problem što radnici imaju puno 
sindikalnih lidera, a kod vas je to možda nešto drugo, vi vjerojatno znate bolje. Ono 
što nam je slično, i to je jedan od mojih savjeta, na tome apsolutno izdržite, a to je: 

budite neovisni od politike. Bilo koje. Politiku koristite, ali onako kako sam rekao na 
početku: nemojte da politika koristi vas, nego vi koristite politiku. To je strašno važno. 
U Hrvatskoj su političari, vjerojatno su svagdje, ali što su u Hrvatskoj pokvareni, pa 
to nema nigdje. Nemojte sad nasjesti na štoseve, predizborna je kampanja. Možda 
će vam se tu htjeti netko pojaviti, ja skidam kapu svima njima, al'Znate šta, ako vam 
nisu bili tu u proljeće, a što će vam sad? Uz dužno poštovanje, svatko od vas ima 
svog nekakvog kandidata, favorita, lijevo-desno, ali čini mi se da vam u proljeće nisu 
dolazili ili se ja možda varam. Mogli bi poletit, mogli bi poželit, nemojte im radit’ 
promidžbu, nemojte im radit’ promidžbu jer definitivno - oni to ne misle iskreno. 
I ono što je još slično, da niti ste vi niti smo mi registrirani kao udruga. Znači, mi 
neformalno djelujemo, i Stožer djeluje neformalno i vi djelujete neformalno, i to 
naravno ima svojih i prednosti i mana. 


Ono po čemu se razlikujemo, e, a to je da kod nas u Stožeru, a to je valjda zato 
što se tako zovemo, postoji jasan hijerarhijski ustroj. Ne u smislu da netko nekom 
zapovijeda. Kad kažem jasan hijerarhijski ustroj, to ne znači da ja donosim odluke 
ili da Kićo donosi odluke, one se isto donose na tijelima, ali postoji nešto što je - to 
smo valjda pobrali malo iz vojske, malo iz ne znam čega, kod nas to zaista postoji. 
Sve odluke se donose na sjednicama Stožera. Tu smo možda slični, vi ste širi, naravno, 
i to je ok. Ono što mi imamo a vi nemate, tu ću vam ja sad dati, tako, kritiku, zato 
što ja mislim da bi možda to bilo bolje. Mi imamo glasnogovornika: u ime Stožera 
uvijek istupam ja i nitko drugi. Ne zato što su drugi glupi, ne zato što ne bi znali... 
Dakle nema teorije da u ime Stožera istupa bilo tko drugi osim mene. Opet kažem i 
još jedanput ponavljam, ne zato što sam ja tamo najpametniji, nego zato što smo se 
tako dogovorili, zato što time novinare kanaliziramo. Znate, oni to vole: pa malo tebi 
mikrofon, pa malo tebi, pa to nešto smućkaj, pa na kraju naprave što hoće. Naravno, 
jane mislim da vi tako trebate, ali čini mi se da vam fali malo prepoznatljivosti, možda 
ne samo zbog toga. To je moje mišljenje kao građanina ove države koji ovu vašu 
priču prati kroz medije. Drugačije ju ne mogu pratiti i drugačije, naravno, ne mogu 
niti razumjeti. 


Ono u čemu smo se razlikovali, to je da smo mi za naš cilj išli pridobiti što više 
raznoraznih skupina. Ne samo radnike Petrokemije, oni su bili neupitni nakon 20 
dana dobre pripreme, nakon odlaska u pogone. Ja sam ovo ispričao, pa to je izgledalo 
dosta jednostavno: 30 dana i 30 noći hodaš po pogonima. Mi radimo 24 sata dnevno. 
Pa ljudima objašnjavaš, pričaš, pa sam vam onda rekao, mi tražimo izvanrednu sjed- 
nicu Gradskog vijeća. OK, to je u Kutini lakše, mi smo provincija. Onda smo okupili 
predstavnike svih udruga proisteklih iz Domovinskog rata, onda smo okupili pred- 
stavnike seljačkih udruga. Ali mi smo cijelo vrijeme vodili, mi smo dirigirali, mi smo 
inzistirali, i radili su ono što smo mi htjeli. Nisu oni mogli okolo hodati, lupetati priču 
o Petrokemiji, ali svi su bili tu i ja mislim da i vi vjerojatno trebate proširiti tu priču. U 
organizaciji velikih javnih okupljanja, tu je nama bilo lakše, premda ja mislim da nije, 
da bi vama trebalo biti lakše, no dobro, pustimo to. Mi smo zaista na okupljanja išli 
ne onda kad smo mislili da se treba samo prošetati. Sada, ove godine, danas je koji 

datum? Sutra je trebao biti prosvjed. Kad smo mi postigli svoj cilj, mi smo od njega 
odustali. Ja vam kažem, Stožer nikada neće izvesti na ulicu 500 ljudi. Stožer će izvesti 
na ulicu 15 000, govorim o Kutini, relacije samo povucite: 15 000 ili 20 000. Dakle, 
nemojte se trošiti, to je samo moj savjet koji može biti skroz pogrešan. Nemojte se 
trošiti na pojedinačne [akcije, op.], vas 10 se nešto skupi, mislim, i to može biti dio 
priče, ali ako ćete ići na nešto, dajte si truda. Ima vas jako puno pa onda probajte 
organizirati nešto drugo. 


Ono što vi imate a što mi nemamo, to su ovi vaši plenumi o kojima sam ja puno 
slušao i to je super. Meni je žao što nikad ni na jednom nisam bio. To je ta nekakva 
izravna demokracija. To bih, eto, ako toga bude, jednom vrlo rado vidio (publika: 
Večeras! I to dobar.). Imate i ovu apsolutnu jednakost u odlučivanju i nastupu prema 
javnosti bez isticanja pojedinaca, to je ono što sam govorio. Ja ne znam, novinari su 
zlo. Bez njih ne možeš. Kad kažem zlo, onda to stavljam u [pokazuje, op.] navodnike, 
ne možeš bez njih ništa, ali ljudi su vrlo pametni, vrlo brzo kuže pa onda još neki 
rade za neke gazde. Mislim, pa nemojmo se šaliti. Kad mi počnu pričati o nezavisnom 
novinarstvu, dalo bi se i o tome pričati. Ali bez njih ne možete. Ne znam imate li ovdje 
nekakav centar, postoji li grupa ljudi koja bi s njima svakodnevno. Ja imam osjećaj da 
vas - veliku stvar radite - premalo vas ima u medijima. Premalo, zaista premalo, jer je 
stvar toliko ozbiljna, a da vas je toliko malo u medijima. Meni to malo ne štima, možda 
vi tako hoćete pa je onda to ok, ali ako tako nećete, možda bi trebali sjesti, možda bi 
na tom plenumu jedna od tema trebala biti: idemo oformiti jedno tijelo, dva, tri, pet, 
deset, idemo nekakav, lupetam, press centar napraviti, idemo negdje gdje će se sve 
kanalizirati, gdje će se sve dešavati. Ali, kažem, to je samo moje mišljenje i nadam se 
da ga nećete krivo shvatiti. 


Evo, ja vam se zahvaljujem na pažnji, naravno, ukoliko ne bude bilo kakvih 
pitanja, ali ono što mi je drago, ono što ćete uvijek dobiti od nas, to je potpora za 
vaše ciljeve jer mislim da su pošteni jer, na kraju krajeva, 400-tinjak milijuna kuna 
koliko otprilike ta priča košta [za ukidanje svih fakultetskih školarina, op.] je smiješna 
cifra u ovoj državi. Vjerujte mi, smiješna. Totalno smiješna i meni je nevjerojatno. Na 
kraju krajeva, zašto bi država sebi školovala policajce zabadava, zašto bi država sebi 
zabadava školovala vojsku. A na kraju krajeva, oni će opet samo trošiti pare koje mi 
u industriji zarađujemo. Pa prema tome, mislim da se i vi trebate školovati badava. 


Hvala vam na pažnji i izvol'te. 


Pitanja 


Student: Najbolje predavanje u sklopu ove naše alternativne nastave, a i inače u 
životu. Stvarno, ja mislim da radnici imaju sreću što imaju vas kao predstavnika, iako 
se ne slažem s ovom vašom tezom da i mi trebamo imati predstavnike. Ja mislim da 
je naša snaga to što ih nemamo. Pitanje se tiče jedne razlike koju vi niste spomenuli 
između vaše i naše inicijative, a radi se o tome da ste vi imali 1 000 branitelja u udruzi 

koji su, pretpostavljam, ovo što vas je Linić nazvao luđacima, da je tu bilo istine u 
tome, odnosno, da ste vi stvarno kod kuće imali oružje i da ste bili barem u teoriji 
spremni oružjem uzvratiti. Pa me zanima koliko je taj faktor bio bitan. 


ŽK: Ovako, kada govorimo o 1 000 branitelja Petrokemije, ono čime se ja najviše 
ponosim, to je zapravo dokaz da jedna tvrtka koja opstane, koja zapošljava ljude, 
koja zapošljava branitelje, miče branitelje s ulice, miče branitelje iz crnih kronika 
itd. Svi branitelji Petrokemije su se iz rata vratili u svoju tvrtku, nastavili su raditi, 
socijalizirali su se. | reći ću vam, kad govorite o oružju i svemu ostalom, nikad to nije 
bio uopće predmet razgovora. Reći ću vam što je snaga branitelja Petrokemije: upravo 
u tome što se oni ne zamaraju ni Gotovinom ni Haagom ni visokom politikom. Oni 
su se pretvorili u branitelje svojih radnih mjesta. Samo u jednom razgovoru, prije 
jednog prosvjeda, samo je jedan načelnik policijske uprave htio biti duhovit pa je 
otprilike rekao: Znaš, Klaus, mi smo nabavili sad ovih gumenih metaka puno, jelda, 
ako ćete vi radit' sranja. Tada je moj odgovor bio: Gledaj, načelniče, nije pošteno, vi 
imate gumene, mi imamo samo prave. | to je bila mala sličica. Ni jedan branitelj ni 
na jednom prosvjedu nije obukao odoru, ali snaga jesu. Ali snaga ljudi koji okolo ne 
hodaju, ne prijete, ne ubijaju se. Mi nemamo ni jedno samoubojstvo branitelja. Mi 
nemamo, mi ih imamo vrlo malo koji su otišli u mirovinu. Zašto? Zato što rade, zato 
što su se vratili na svoja radna mjesta. Prema tome, nije nam to bila snaga, to nam 
je bila snaga onako, ali ne daj bože da je itko pomislio prijetiti takvim stvarima. Ali 
da je trebalo, naravno da bi priprijetili i takvim stvarima. Ne oružanom pobunom, ali 
time da je 1 000 branitelja spremno na nekakve žešće i radikalnije akcije nego možda 
netko drugi. Znate koji sam problem imao u prosvjedima? Najviše sa ženama. Zato 
što su žene nakon deset sati pred autocestom rekle: Klaus, dosta, idemo im jebat“ 
mater, idemo se tuć's njima. Razumijete, mislim, branitelji su služili cijelo to vrijeme 
za držanje reda, za organizaciju: mi smo dovozili one poljske kuhinje, to se kuvalo, 
peklo. Pazite, 11 sati na -11. Dakle, nikada nismo branitelje koristili u tom kontekstu. 
Ali naravno da nije svejedno kad čujete da postoji 1 000 branitelja u toj tvrtki koji su 
spremni braniti tu svoju firmu, odnosno svoje radno mjesto. 


Te '98. godine, kažem, kad su išli komentari da je to novi Gdanjsk, onda znate 
da je postojala stvar da to nije bila u pitanju samo Kutina. Recimo, tada su dečki iz 
HŽ-a rekli: Kad vi kažete, mi stajemo. | u mnogim drugim tvrtkama. S druge strane, 
danas u Kutini mi smo ovim svojim nekakvim sindikalnim radom okupili pa su u 
našem sindikatu i tete iz dječjeg vrtića i ljudi zaposleni u komunalnim tvrtkama u 
Kutini i oni grobari koji zakopavaju mrtve, javna vatrogasna postrojba. Dakle, mi 
imamo tu bazu i izvan Petrokemije i te firme. A imamo ih dosta, fala bogu, u našoj 
regiji, u Sisačko-moslavačkoj županiji. Mnoge tvrtke na naš znak staju. Ali to je sve 
ono što sam pričao, trebalo je vremena da se do toga dođe i ljudi su trebali shvatiti 
da ih ne lažemo, da ih ne muljamo. Znate šta, ja sam sindikalac, za pola stanja u ovoj 
državi kad su u pitanju radnici, radni odnosi i radno pravo... za pola su krive vlade, 
poslodavci, vlasnici. Znate tko je za drugu polovinu kriv? Sindikati, i mi sami. Da se 
ne lažemo. Zato mene baš ne vole previše ni u sindikalnim krugovima. Ljudi moji, 

što smo mi spremni učiniti, vjerojatno ovih dana gledate radnike Peveca. Mene je 
Pevec prije pet godina izbacio iz Jankomira, iz onog centra, kad sam došao ljudima 
ponuditi da se sindikalno organiziraju. Mene su njegovi zaštitari izbacili, radnici su 
se smijali: Vidi budale, šta će nam sindikat!? Razumijete, za pola smo sami krivi. Kao 
što ćete vjerojatno i vi, ako ovo uspijete, biti zaslužni ili, ako ne uspijete, biti možda i 
sami krivi. Ja nemam pojma kako je u Zadru, Rijeci, Osijeku, Splitu. Ja bih to htio vidjeti 
kao građanin, da osjetim da svi studenti u ovoj državi — svi, ne mogu nikad svi, ni u 
svatove svi ne dođu, ali da se osjeti ta snaga, da se to proširi, da se poveća. Ja ovime 
ne pozivam niti na bunt niti na revoluciju niti na ne znam što, ali da trebate biti žešći, 
da možda trebate više komunicirati, da se trebate više viđati i da probate to proširiti. 
Mi smo i sad za ovaj prosvjed prvog imali pitanja: Recite kad. I iz drugih tvrtki, pazite, i 
onih koje jesu u sindikatu, ali bogami, i onih koje nisu u sindikatu. Mi smo i u srednjoj 
školi u Kutini. Klinci, ja ću ih tako nazvati, klinci su rekli: Kad treba, idemo. Provedeno 
je jedno istraživanje, inače negdje dvije tisuće i ne znam koje godine, koliko učenici 
prepoznaju sindikat. Znate šta, jedini pravi rezultat je u Kutini. Prepoznaju sindikat 
u Petrokemiji, ne znaju oni ni kako se zove, ali poznaju sindikat u Petrokemiji. Prema 
tome, to je to. I vjerujem da bi imali potporu mnogih, samo mi imamo jednu stvar 
u koju se nikad nismo dali uvući. Dakle, mi smo odredili tko nam je neprijatelj i cilj 
koji želimo postići. Onog trenutka kad je cilj bio postignut, mi smo stali. Mnogi su 
od nas tražili, pa nudili, pa dajte ovo. Ne, ne, mi se ne želimo igrati nikakvog ne znam 
čega u ovoj državi. Mi samo želimo za one ljude koje mi predstavljamo, kao i vi koji 
predstavljate svoje ljude, postići određeni cilj. | tu mi stajemo. Mi kad postignemo 
cilj, kad riješimo problem, mi stajemo. 


Studentica: Studenti, premda to zvuči homogeno, znači, samo po imenu, su jedna 
međusobno užasno različita skupina, užasno dinamična skupina čije se članstvo na 
neki način konstantno i konstantno mijenja. utoliko je možda teže organizirati se na 
nekakav način na koji se inače organiziraju radnici, zato što ono što pogađa studente, 
U pravilu ih pogađa u nekakvom kraćem vremenskom periodu, dok problemi koji 
pogađaju radnike pogađaju njih i njihove obitelji na nekakav duži vremenski period. 
To je jedna stvar, a druga stvar vezana za studente je to što se mi de facto ovdje ne 
borimo za sebe i za svoje guzice, nego se zapravo borimo za one koji tek dolaze. Jer si- 
tuacija, koliko god se činila lošom za nas, još je gora za one koji tek dolaze, i zbog toga 
mi se čini da je možda radnicima lakše kad se skupi nekakav stožer koji je spreman 
ići radikalno u borbu za radnička prava, da je možda lakše pokrenuti radnike nego 
što je pokrenuti studente. Zato što, zapravo, glavni motiv za pokretanje studenata 
uvijek mora biti nekakva solidarizacija s nečim, barem u pitanju socijalnih prava. To 
je bio komentar, a pitanje bi bilo: Kad pristupate, kad širite sindikat na druge izvan 
Petrokemije, kako im točno pristupate i, naprimjer, kako pristupate srednjoškolcima i 
tako nešto. Znači, srednjoškolci. Što oni sami prepoznaju sindikat kroz svoje roditelje 
koji su članovi ili su i srednjoškolci već organizirani na nekakve? 


ŽK: Ne,oninisu organizirani, ali nama je tu, tu je prednost provincije. Mala sredina, 
to je prednost, totalna. Dakle, u Kutini su dvije srednje škole, tu smo svi doma. | ovako, 

svi se poznajemo i to je stvarno prednost. Dakle, oni nisu organizirani, ali oni su vrlo 
jasno poručili: ako treba, nema nastave, nema ničeg. Onda mi fino odemo malo i do 
ravnatelja škole pa kažemo: Stari, ako to krene, nemoj se zajebavat: Ali ponavljam, to 
je prednost male sredine. To je vrlo teško provesti ovako negdje. A ovaj komentar što 
si spomenula, to je točno, ja se slažem da je teže, no s druge strane, tu vrijedi samo 
jedna stvar, samo biti uporan. Mnoge su firme propale u kojima su radnici živjeli, a 
nisu “a” rekli. Dakle, imamo primjera i ovakvih i onakvih. 


Vi ne smijete izgubiti vjeru. Ne smijete izgubiti. Ja znam da je strašno teško. Tu 
smo pričali prije nego što smo se našli. Teško je ljude držati: deset, petnaest, dvadeset. 
Pazite, možda druga strana ide na umaranje - samo vi to tu nešto trafljajte. Pa malo 
svatko svog novinara: Gle, stari, nemoj baš sad ić' kod njih. Budimo realni, budimo 
pošteni prema tome...ovoga, vi jednostavno morate izdržati. S druge strane, upor- 
nost; morate, morate, nema izlaza. Nema drugog recepta osim upornosti i ustrajnosti. 
Pazite, ni mi nismo dobili 10 000 ljudi na cestu u roku tri dana. Mi smo prije toga tri 
mjeseca radili. Ono što se nije vidjelo: od čovjeka do čovjeka, od pogona do pogona. 
Pa sve objasniš, pa ti Pero kaže: Ma nabijem ja tebe, tko zna zašto ti to radiš. Možete 
tek zamisliti radničku strukturu gdje ima ljudi, gdje imamo 600-700 ljudi s osnovnom 
školom. Takva je firma. Pa imaš 200-250 ljudi visoko obrazovanih koji su šefovi pa 
ne znaju bi li snama, ne bi s nama. Dakle, tri mjeseca smo mi radili da to nitko nije 
znao, odnosno, nije išlo lagano da ih dovedemo u stanje. Onda, nakon tri mjeseca 
se išlo po skupovima. Po malim, po tvornici. Mali skupovi, male sredine, pa sve veći, 
sve veći, i onda je sve kulminiralo skupom radnika gdje je došlo - od kuće su ljudi 
dolazili - 2 500 radnika na skup, al'to je bilo nakon tri-tri i pol mjeseca. Da smo prvi 
dan napisali papir: Dođite tu, mi ćemo to srušiti, tu privatizaciju, ma došlo bi ih 20. 
Dakle, treba strašno puno raditi i strašno puno upornosti i naletit ćete milijun puta 
na ljude, postoje jednostavno ljudi koji neće nikad shvatiti. Postoje ljudi koji ne mogu 
shvatiti. To te lako pogodi pa te malo baci unazad, ali jednostavno, to je sad stvar 
vaše odluke. Vi ste dosta daleko otišli, vi ćete sada najgore napraviti ako odustanete 
i ako se razvodnite. Nikad više nitko, ili će trebati sad godine da netko nešto slično 
ponovi. Prema tome, na vama je odgovornost, i to je strašno težak posao. Strašno 
težak posao, ali ja mislim da ima šanse. 


Student: Izlaganje je bilo... Drago mi je da sam došao i čuo. Jest da sam bio dosta 
mlad onda, ali se sjećam tako otprilike medija kako su vas... i onih slika s nekim 
transparentima: Petrokemija mora biti naša - mi smo je gradili, mi smo je obranili, 
tako nešto. To mi je ostalo u sjećanju. Uglavnom, da, imam jedno pitanje: Evo, blizu 
vama, možemo reći, susjedi su Željezara u Sisku. Mislim, znate sve, ne moram vam 
ništa pričati što je bilo prije rata, prije privatizacije, što je sad. Pa u čemu vi vidite 
najveću razliku u strukturi i sindikata i radnika i možda nedostatka motivacije koji 
su oni imali da bi se doveli od 13-14 tisuća zaposlenika na 1 500 koji rade ispod 
minimalca, dok ste vi jedan vrlo svijetao primjer uspješne obrane, samoinicijativne 
obrane radničkih prava. 

ŽK: Razlika je u nečem vrlo bitna, a to je da je početkom rata 90-ih godina iz 
Željezare otišao ogroman broj ljudi. Struktura je bila takva da se 20-30% radnika 
srpske nacionalnosti jednostavno priklonilo onoj drugoj strani, pa je tu naglo palo. 
Drugo, oni su imali direktna ratna razaranja, direktna. Petrokemija je raketirana dva ili 
tri puta tijekom rata, ali je fala dragom bogu bilo sitno. Dakle, Željezara je tu direktno 
stradala i onda je iza toga počeo isto tako problem. Ja ću biti vrlo iskren: mislim da 
je tamo sindikat ozbiljno zakazao. Nego, kad je voda došla do tu, onda su oni išli 
nešto na brzinu sklepat; a evo, ja ću se pohvaliti da je i onaj most itd. naša režija, 
mi smo im posudili uslugu, ošli pa ih naučili kako da to naprave. Jednostavno, to je 
ono što je netko rekao, što ste vi rekli: ljudi neće. Mnoge firme su propale, ljudi nisu 
reagirali. | onda vi imate problem, strašno je teško u ovoj državi naći 20 ljudi da se 
dogovore, da naprave pravi posao. U svemu, hoćete u sportu, politici, pojma nemam 
šta. Mislim, strašno smo razjedinjeni, strašno smo, ono, svatko svoju brigu nekakvu 
brine. Tamo u Željezari su djelovala dva sindikata, pa to je katastrofa, oni su se svađali 
dva mjeseca. Dva predsjednika su se dva mjeseca svađala. Sami su si za jedan dio 
krivi, ali su ipak uspjeli zadržati barem nešto. I to kad su se ozbiljno dogovorili, sjećate 
se onog njihovog prosvjeda, onog sukoba na mostu s policijom itd., od tada su oni 
zaustavili pad, preživljavali su teška vremena, strašno teška. Jedanput Rusi, drugi put 
Rusi, ali su uspjeli preživjeti, eto, bar sad tih 1 500 ljudi, barem to. Objektivno, mislim 
da njih više od tri-četiri tisuće u najboljoj varijanti i ne bi moglo raditi, jer tamo se 
nije ulagalo, kralo se iz te Željezare. Pazite, Željezara je u ratu,'oćemo o Đuri Brodarcu, 
nogometu i bla bla bla, jelde. Ali, ovoga, uspjeli su barem stati tu negdje. Ali ja opet 
kažem, dosta su si sami krivi, dosta. Vi danas imate problem, pa vidite koliko imamo 
sindikalnih središnjica. Pa kad ste vidjeli zadnji put da ti sindikalci imaju, kvragu, o 
jednoj stvari isto mišljenje? Evo, reći ću vam kad su ga imali, jednu subotu prije dva 
tjedna kad je Stožer — i to vam je sad ono: mi smo svi u tim nekim središnjicama, i 
ovaj sindikat i moj sindikat itd. - kad je Stožer pozvao sindikalne čelnike u Kutinu i 
rekao im: Slušajte, mi ćemo raditi to, to, to i to. Od vas očekujemo da radite to, to, to i 
to. Nema novinara, nema konferencije za tisak, nećete srat'po televiziji, nego morate 
to i to napraviti, a mi to možemo. Mi imamo tu snagu, drugi uglavnom nemaju. E 
sad, ako nekom sindikalcu... recimo, vi ste mene ovdje zvali, jane moram pitati svog 
sindikalnog predsjednika hoću ja doć'tu ili neću doć'tu. 90% mora pitati, čuj, da ja 
idem tamo kod tih studenata? Ja ne moram. Kićo i ja ćemo odlučiti jel’ to želimo ili 
ne želimo, jel“ mislimo da je to ispravno ili nije. I tu je problem. I vi tih šest složit’ ne 
možete da si kruh, a gdje nešto, nešto... Neki dan prosvjed za Zakon o radu. Nemojte 
me zajebavat; 200 ljudi ide na Markov trg! Na Markov trg će se ići znate kad? Kad 
bude 100 000 ljudi, onda im džabe zabrana, onda nema zabrane. Ne možeš ić's 200 
ljudi na Markov trg, onda propuste četvero čelnika, onda oni odu kod Luke Bebića, 
pa malo popiju s njim kavu. To je tak: 


Prvo, nije trebalo biti naročito pametan i vidjeti da to sve ide kvragu. “98. godine 
privatizacija, firme su nestajale peko noći. Dakle, tu je bilo sve jasno. Drugo, kad smo 
vidjeli koji tipovi ulaze u priču, onda je tek bilo jasno. 

Koliko ljudi čini uži krug? 18-20 povjerenika jednog sindikata, 10-ak povjerenika 
drugog sindikata i 15-ak predstavnika Udruge branitelja. Probajte to zbrojiti, meni 
matematika baš ne ide, oko 50-ak ljudi je najuži dio Stožera. Pazite, to je onaj koji 
operativno radi, ali naravno, Stožer ima prošireni dio, gdje nas se skupi sto. Stožer 
ide na skupove radnika po cjelinama, pa na centralni skup, evo, mi smo imali prije 
dva-tri tjedna u Kutini ponovo skup radnika s 2 000 radnika. Ali 50-ak ljudi čini taj 
operativni dio Stožera, dakle, taj koji kreira, predlaže, vodi priču i tako dalje. S tim što, 
znalo se desiti da u jednom danu idu po tri-četiri priopćenja, što medijima, što našim 
ljudima - tvornici. Dakle, ne znam, Stožer ide sutra kod Šukera i tražit će to, to, to i 
to. To procjenjujemo dal’ trebaju znati mediji, ovisno o pregovorima, pregovaračkoj 
taktici, ali to se štampa u 2 000 primjeraka i ide među radnike. Radnici su stalno 
informirani. Oni stalno znaju što se dešava, a operativni dio čini, kažem, 50-ak ljudi. 
Ili se desi, ako 10 noći zaredom, kao što smo sad, sjedimo u firmi pa postoje neke 
tehničke stvari koje trebamo odraditi - ne znam, treba tražiti dozvolu za održavanje 
prosvjeda, pa suglasnost od ovih, od onih, onda postoji 10-ak ljudi, onaj najuži [krug, 
op.], taj radi te tehničke stvari, on ne donosi odluke. A temeljne odluke, potvrdu za sve 
odluke donosimo s 2 500 ljudi. Mi smo '98. imali čak proveden referendum, gdje se 
radnik potpisivao imenom, prezimenom i JMBG-om da podržava sve akcije Stožera, 
čak i one koje su protuzakonite. Čak i te. Neki pametniji su rekli da se oni slažu, al’ da 
ne mogu podržat'i nezakonite, al’ mi smo dobili 90 i nešto posto potpisa da su ljudi 
spremni podržati, sudjelovati i u nezakonitim akcijama Stožera. 


Dakle, postoji to uže tijelo i postoji to... E sad, šta je, šta je naša prednost? Kad 
mi večeras na Stožeru, nas 30-ak, nešto dogovorimo, to su zapravo sve radnici 
Petrokemije. Oni su ujutro na svom radnom mjestu i onda svojim kolegama pričaju, 
dakle, nema sad tu da ljudi ne znaju. tako, tih 30 ljudi kad se ujutro razmili po tvornici, 
jer je imamo pokrivenu po sektorima - ne znam: proizvodnja, skladište, iz svih tih 
sredina su ljudi delegirani, tako da je to dvostruko: em što im se obraćamo pisano, 
em što on dolazi u svoju sredinu i veli: Sinoć smo na Stožeru govorili to, to, to i to. 
Dakle, nama je lako, na hrpi smo, s tim što - nemojte zaboraviti - nama 50% ljudi radi 
u smjenama, dakle, mi 50% ljudi nemamo po danu. Oni rade noćne, subote, nedjelje i 
tako, ali opet, prednost male sredine je ogromna. Gledajte, lokalni mediji su na našoj 
strani 300%, mislim, mi možemo doć'na Kvirinus na radio kad hoćemo, kad poželimo. 
Oni prekidaju program da bi mi tamo bili. To je prednost, apsolutno je prednost, a 
s druge strane, mi znamo bit' malo i bezobrazni i neugodni pa ponekad i na frku i 
galamu neke stvari dobijemo. Ali 50-ak ljudi je ta jezgra koja raspravlja, donosi odluke 
i tako. E sad, tu mi malo kraće raspravljamo od vas, to ja priznajem. Ali jebiga, nisam 
ja džaba bio pomoćnik zapovjednika brigade pet godina... Kraće raspravljamo od 
vas, ali su i drugačije stvari, i jane mislim da je loše to što vi raspravljate, naprotiv, 
jednostavno je to druga priča. Kod nas je to čista akcija, čisto ono trenutno, imamo 
vrlo jasan cilj... 

